钦定古今图书集成/方舆汇编/边裔典/第108卷 > 《山海经》 > 鬼奴〈黑小厮昆仑奴〉
## 钦定古今图书集成/方舆汇编/边裔典/第108卷 > 《山海经》 > 鬼奴〈黑小厮昆仑奴〉

鬼奴者，番国黑小厮也。广中富人多畜鬼奴，绝有力，
可负数百斤。言语嗜欲不通，性淳不逃徙，亦谓之“野
人。”其色黑如墨，唇红齿白，发卷而黄。有牝牡，生海外
诸山，食生物。采得时与火食饲之，累日洞泄，谓之“换
肠。”此或病死，若不死，即可久畜，能晓人言，而自不能
言。有一种近海入水眼不眩，谓之“昆仑奴。”唐时贵家
大族多畜之。《甘泽谣》陶岘者，彭泽令孙也。开元末，家
于昆山，富有田业，自制三舟，以自载致宾，及贮饮馔。
有进士孟彦升、云卿，布衣焦遂各携仆妾共载，而岘
自携女乐，常奏清商曲，尽兴穷赏，吴越之士号为“水
仙。”常有亲戚为南海守，因访韶石，遂往省焉。郡守嘉
其肯来，赠钱百万。遗古剑长二尺许，玉环径四寸。海
舶昆仑奴名摩歌，善泅，入水而勇健，遂悉以所得归，
曰：“吾家之三宝也。”及回棹，白芒入湘江，每遇水色可
爱，则遗环剑，令摩歌下取，以为戏笑。如此数岁，往襄
阳山，行次西塞山，泊舟吉祥佛舍，见水黑而不流，曰：
“此下必有怪物。”乃投环剑，令摩歌下取，见汨没波际，
久而不出，气力危绝，殆不任持，曰：“环剑不可取。”有龙
高二丈许，而环剑置前，某引手将取，龙辄怒目。岘曰：
“汝与环剑，吾之三宝。今者既失环剑，汝将何用？必往
为吾力争也。”摩歌不得已，被发大呼，目眦血流穷泉，
一入不复出矣。久之，见摩歌支体磔裂，浮于水上，如
有所视也。岘流涕水滨，乃命回棹，因赋诗自叙，不复
议游《江湖矣》。诗曰：“匡庐旧业是谁主，吴越新居安此
生。白发数茎归未得，青山一望计还成。鸦翻枫叶夕
阳动，鹭立芦根秋水明。从此舍舟何所诣，酒旗歌扇
正相迎。”

《明外史》：